पाएं अपने शहर की ताज़ा ख़बरें और फ्री ई-पेपरडाउनलोड करें
जिला मुख्यालय से 100 किमी दूर कस्बा बसई क्षेत्र के ग्राम जनकपुर में 4 दिन में 4 लोगों की मौत हो गई। 800 की आबादी वाले गांव में लगभग घर घर में कोई न कोई बुखार, खांसी जुकाम से पीड़ित है। बावजूद इसके गांव में किसी की कोरोना जांच नहीं की गई।
गांव में ग्राम पंचायत स्तर पर कोविड केयर सेंटर भी बनाया गया लेकिन कोरोना के संभावित लक्षण वाले मरीजों को इसमें नहीं रखा जा रहा है। बसई क्षेत्र के कुल 22 गांव में लगभग 40 हजार की आबादी है। यह पूरी आबादी दो डॉक्टरों के भरोसे है जबकि क्षेत्र में अब तक कोरोना के 78 मरीज मिल चुके हैं। वर्तमान में 6 ग्राम पंचायत सहित बसई में 26 एक्टिव केस हैं। फिर भी ग्राम पंचायत सचिव हो या फिर स्वास्थ्य अमला ग्रामीणों द्वारा सहयोग नहीं किए जाने की बात कह कर मामले से पल्ला झाड़ता नजर आ रहा है। इससे ग्रामीणों को इलाज नहीं मिल पा रहा है।
ग्राम जनकपुर में पहला कोरोना मरीज 19 अप्रैल को तथा दूसरा 21 अप्रैल को मिला था। मरीज मिलने के बाद भी गांव में किसी प्रकार की सख्ती नहीं की गई। न ही शुरूआत में मिले मरीजों को कोविड केयर सेंटर में रखा गया। पॉजीटिव मरीज के साथ उनके परिजन गांव में खुलेआम घूमते रहे। परिणाम संक्रमण पूरे गांव में फैलने का अनुमान हैं। कारण गांव में पहली मौत 21 अप्रैल को हुई। इसके बाद मई के 5 दिन में 4 लोगों ने दम तोड़ दिया। वर्तमान में लगभग हर कोई न कोई बीमार हैं।
बसई में रेपिड एंटीजन किट से जांच की सुविधा. फिर भी मौके पर जांच नहीं
बसई सामुदायिक स्वास्थ्य केन्द्र पर स्वास्थ्य विभाग ने रेपिड एंटीजन किट से जांच की सुविधा दे रखी है। यह जांच मौके पर जाकर भी आसानी के साथ की जा सकती है। बावजूद इसके स्वास्थ्य विभाग का अमला क्षेत्र में जाता है लेकिन मौके पर जांच नहीं करता। ग्रामीण बसई में आकर जांच कराते नहीं है। ऐसे में क्षेत्र में कोरोना को लेकर स्थिति विस्फोटक होने की आशंका है। ऐसा इसलिए क्योंकि अभी जनकपुर गांव के ही हर घर में कोई न कोई बीमार है। संक्रमण फैला तो ऐसे ही हालात आसपास के गांव में भी बन सकते हैं।
सात गांव में निकले संक्रमित फिर भी जांच में लापरवाही
क्षेत्र की आबाजी लगभग 40 हजार है। क्षेत्र के ग्राम ठकुरपुर, जनकपुर, लखनपुर, मकड़ारी, सतलौन, नयाखेड़ा व सांकुली में कोरोना मरीज निकल चुके हैं। साथ ही क्षेत्र के गांव से सटे उप्र के गांव बड़ौरा व नोहोरा के साथ शिवपुरी जिले के गांव लहर्रा व रेवई में भी कोरोना संक्रमित मरीज मिले। ग्रामीण क्षेत्रीय जनता कर्फ्यू लागू होने के बाद भी क्षेत्र में किसी प्रकार की सख्ती या लोगों को घरों से बाहर निकलने के साथ आने जाने पर पाबंदी का पालन सख्ती से नहीं कराया गया। हैरानी इस बात की है कि गांव में बीमारों की संख्या अधिक होने के बाद भी स्वास्थ्य विभाग गांव में जाकर कोरोना की जांच नहीं कर रहा।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn